**Keiserinne Myeongseong** (hanja: 明成皇后; hangeul: 명성황후; revidert romanisering: *Myeongseong Hwanghu*; født 25. september 1851 i Yeoju, Gyeonggi, Kongedømmet Joseon, død 20. august 1895, Gyeongbokgung, Hanseong, Joseon), også kjent som **Dronning Min** (민비; *Minbi*), personlig navn ukjent (etternavn Min, 閔), var den første offisielle kona til Kong Gojong, den 26. kongen av det koreanske Kongedømmet Joseon. 

Fra 1873 til hennes død i 1895 var hun rikets regent, med et avbrudd på fem dager i 1895. I 1902, da Gojong hadde blitt erklært keiser av Korea, fikk hun det posthume navnet *Hyoja Wonseong Jeonghwa Hapcheon Honggong Seongdeok Myeongseong Taehwanghu* (孝慈元聖正化合天洪功誠德明成太皇后; 효자원성정화합천홍공성덕명성태황후), som ofte forkortes til *Myeongseong Hwanghu*.

Dronning Min ble av japanerne regnet for å være et hinder for deres innflytelse og ekspansjonsplaner i Korea. Forsøk på å fjerne henne fra den politiske arena gjennom mislykkede opprør som til tider ble støttet av den daværende mektige koreanske regent Heungseon Daewongun, kong Gojongs far, som motsatte seg all endring i Koreas isolasjon og som til tider ble anklaget for å jobbe for japanerne, førte til at hun sterkt motsatte seg japansk innflytelse. 

Etter Japans seier i den første kinesisk-japanske krig, gikk Dronning Min inn for sterkere forbindelser med Keiserriket Russland i et forsøk på å gå imot den japanske innflytelsen i Korea. Miura Gorō, den japanske ministeren i Korea og da en pensjonert generalløytnant i hæren, støttet fraksjonen ledet av Heungseon Daewongun, som han regnet for å være mer sympatisk ovenfor japanske interesser. 

Tidlig om morgenen 20. august 1895 tok snikmordere væpnet med sverd som visstnok var under ordre fra Miura Gorō seg inn i Gyeongbok-palasset. Da de kom inn i dronningens område (Okhoru-paviljongen), drepte de tre kvinner de antok var Dronning Min, og da de fikk bekreftet at en av dem virkelig var Dronning Min, brente de liket i en furuskog foran Okhoru-paviljongen og spredte deretter aska. Hun var da 43 år gammel. Dette mordet har blitt kjent som *Eulmi-hendelsen* (乙未事變; 을미사변).

Mordet på den koreanske dronningen førte til fordømmelse fra andre fremmede makter. For å hanskes med den økende internasjonale kritikken, ga den japanske regjeringa Miura ordre om å vende hjem til Japan og tiltalte ham i en forfalsket rettssak ved domstolen i Hiroshima, mens de andre militære involvert i mordet fikk en rettssak for en militær domstol. Alle ble frifunnet da det ikke fantes nok bevismateriale til å få dem dømt. 

Likevel førte mordet til økte anti-japanske holdninger i Korea med "kort hår-ordenen" (斷髮令; 단발령), og koreanerne opprettet den rettskafne Eulmi-arméen og deltok i demonstrasjoner i hele landet. Etter mordet flyktet kong Gojong og kronprinsen, den senere keiser Sunjong og søkte tilflukt i den russiske legasjonen i Korea i 1896, og dette førte til et tilbakeslag for Gabo-reformene, som det ble antatt var et resultat av japansk innflytelse. I oktober 1897 kom Gojong tilbake til Gyeongungung, og han opprettet da Keiserdømmet Korea.

I Sør-Korea har man fått en fornyet interesse for Keiserinne Myeongseong på grunn av nyere romaner, TV-serier og en musikal.

Referanser
----------

1. ↑   Tsjekkias nasjonale autoritetsdatabase, NKC-identifikator mzk20231189453, besøkt 13. juni 2023[Hentet fra Wikidata]

Litteratur
----------

* Bird, Isabella. (1898). *Korea and her Neighbours.* London: Murray. OCLC 501671063. Reprinted 1987: ISBN 0804814899; OCLC 15109843
* Dechler, Martina. (1999). *Culture and the State in Late Choson Korea*. ISBN 0-674-00774-3
* Duus, Peter. (1998). *The Abacus and the Sword: The Japanese Penetration of Korea, 1895–1910.* Berkeley: University of California Press. ISBN 9780520086142; OCLC 232346524
* Han, Young-woo, *Empress Myeongseong and Korean Empire* (명성황후와 대한제국)(2001). Hyohyeong Publishing ISBN 89-86361-57-4
* Hann, Woo-Keun. (1996). *The History of Korea* ISBN 0-8248-0334-5
* Keene, Donald. (2002). *Emperor of Japan: Meiji and His World, 1852–1912.* New York: Columbia University Press. ISBN 023112340X; OCLC 46731178
* Lewis, James Bryant. (2003). *Frontier Contact between Choson Korea and Tokugawa Japan*. ISBN 0-7007-1301-8
* MacKensie, Frederick Arthur. (1920). *Korea's Fight for Freedom.* Chicago: Fleming H. Revell. OCLC 3124752 Revised 2006: ISBN 1-4280-1207-9 (voir also Project Gutenberg.)
* \_\_\_\_\_\_\_\_\_\_. (1908). *The Tragedy of Korea.* London: Hodder and Stoughton. OCLC 2008452 Reprinted 2006: ISBN 1-901903-09-5
* Nahm, Andrew C. (1996). *A History of the Korean People: Tradition and Transformation.* (1996) ISBN 0-930878-56-6
* \_\_\_\_\_\_\_\_\_. ( 1997). *Introduction to Korean History and Culture*. ISBN 0-930878-08-6
* Schmid, Andre. (2002). *Korea between Empires, 1895–1919.* New York: Columbia University Press. ISBN 0231125380; ISBN 0231125399; OCLC 48618117

Eksterne lenker
---------------

* (en) Empress Myeongseong – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** BNF **·** BNF (data) **·** SUDOC **·** NDL **·** NKC
 |